Predkladacia správa

	Ministerstvo zahraničných vecí Slovenskej republiky dňa 13.8.2002 obdržalo cestou Veľvyslanectva Slovenskej republiky v Prahe diplomatickú nótu č. 127344/2002-DP, ktorou Ministerstvo zahraničných vecí Českej republiky požiadalo o poskytnutie humanitárnej pomoci obyvateľstvu postihnutému dôsledkami rozsiahlych záplav. V žiadosti je uvedená sortimentná štruktúra požadovanej pomoci.
	Ministerstvo zahraničných vecí Slovenskej republiky s odporúčaním vyhovieť predmetnej žiadosti postúpilo túto požiadavku úradu civilnej ochrany Ministerstva vnútra Slovenskej republiky, ktorý plní funkciu národného kontaktného a koordinačného miesta pre poskytovanie a prijímanie humanitárnej pomoci v Slovenskej republike.
	Dňa 14. augusta 2002 sa konalo na úrade civilnej ochrany Ministerstva vnútra Slovenskej republiky pracovné zasadnutie Komisie ministra vnútra SR na riešenie mimoriadnych udalostí, za účasti dotknutých ústredných orgánov štátnej správy a nevládnych organizácií. K možnosti poskytnutia technickej pomoci sa ako kompetentní vyjadrili zástupcovia Ministerstva hospodárstva Slovenskej republiky, Prezídia Hasičského a záchranného zboru Ministerstva vnútra Slovenskej republiky a Správa štátnych hmotných rezerv. Ministerstvo hospodárstva Slovenskej republiky po prehodnotení svojich možností konštatovalo, že položky špecifikované v žiadosti Ministerstva vnútra Českej republiky nie sú predmetom výrobného programu subjektov hospodárskej mobilizácie v ich pôsobnosti na riešenie krízovej situácie. Požadované výrobky sa nenachádzajú v položkovej skladbe mobilizačných rezerv. Ponuka Prezídia Hasičského a záchranného zboru Ministerstva vnútra Slovenskej republiky je reálne a je uvedená v prílohe materiálu. Správa štátnych hmotných rezerv svoju ponuku podmienila vývojom hydrometeorologickej situácie na území Slovenskej republiky. Odporúčame, aby vláda Slovenskej republiky vyhovela žiadosti českej strany v rozsahu možností Prezídia Hasičského a záchranného zboru Ministerstva vnútra Slovenskej republiky.
	V prípade priaznivého vývoja povodňovej situácie na území Slovenskej republiky a po upresnení a doplnení požiadavky humanitárnej pomoci Českej republike môže byť pomoc Slovenskej republiky rozšírená.
	Pomoc je poskytovaná v súlade so Zmluvou medzi Slovenskou republikou a Českou republikou o spolupráci a vzájomnej pomoci pri mimoriadnych udalostiach podpísanej v Bratislave dňa 23. novembra 1998. 
	Predložený návrh nemá finančný, ekonomický, environmentálny vplyv, ani vplyv na zamestnanosť.